
1. Miért változott meg a Kamara Továbbképzési rendje?

Sok bírálat érte a 2013. előtti „pontszerzős” szakmai továbbképzési időszakot a szakmaiság hiánya miatt (jogosultságtól függetlenül bármilyen témájú továbbképzésre (előadásra, termékbemutatóra) el lehetett menni, amelynek volt akkreditációja), illetve azért, mert egy-egy programon való részvételért nagyon kevés pontot (0,5-1) adott a bíráló testület, és így folyamatosan figyelemmel kellett kísérni a pontjaink számát, és sok időt kellett áldozni a ponthalászatra, a 20 pont megszerzéséig. A változás konkrét oka a 266/2013. (VII. 11.) Kormányrendelet hatálybalépése, amely 4 korábbi szakmagyakorlásra vonatkozó jogszabályt váltott fel.
2. Meddig érvényes a jogosultságom?
A továbbképzési időszak a 266/2013. (VII. 11.) Korm. rendelet szerint 5 év, így a jogosultság érvényessége 5 évenként meghosszabbodik, ha a továbbképzési kötelezettségnek – évenkénti szakmai és 5 évenkénti jogi - eleget tesz a szakmagyakorló. (a kezdő időpont a jogosultsági határozaton szereplő kiadási dátum). Azonban ha a folyamatos továbbképzési kötelezettségeknek a tag nem tesz eleget, akkor szakmagyakorlása korlátozásra kerül (ld. 9. kérdésnél)
3. Mennyi időnként kell szakmai továbbképzésen részt vennem?

Szakmai továbbképzésen a szakmagyakorlónak alapesetben évente legalább egy alkalommal kell részt vennie. Több jogosultság esetén a szabályozást a 6. kérdés taglalja.  
4. Mennyi időnként kell jogi továbbképzésen részt vennem?

A kötelező jogi továbbképzést minden szakmagyakorlónak teljesítenie kell az 5 éves továbbképzési időszak során, legalább egy alkalommal. (a kezdő időpont a jogosultsági határozaton szereplő kiadási dátum).
5. Hol és milyen formában vehetek részt szakmai, és hol jogi továbbképzésen?

A szakmai továbbképzéseket általában a területi mérnöki kamarák szervezik. A meghirdetett továbbképzésekről a Magyar Mérnöki Kamara honlapján lévő Országos továbbképzési naptárból (https://www.mmk.hu/szolgaltatasok/tovabbkepzes/naptar) lehet tájékozódni. A Győr-Moson-Sopron megyei kamara Győrben, évente két alkalommal (tavasszal és ősszel), az alábbi területeken szervez szakmai továbbképzést.

- tartószerkezeti,
- építési,
- közlekedésépítési,

- vízépítési,

- épületgépészeti,

- energetikai,

A képzésék helyéről, időpontjáról, a tagokat hírlevélben/körlevélben értesítjük, ill. az információkat a területi kamara honlapján közzétesszük. Egyéb, ritkább szakterületek esetében regionális képzés érhető csak el, speciális szakterületek esetében pedig az országos kamara szervez szakmai továbbképzést.
Jogi továbbképzés az 5 év alatt bármikor, on-line teljesíthető: http://mmk.hu/szolgaltatasok/tovabbkepzes/utmutato 
Egyéb információk a jogi továbbképzésről itt olvashatók:

http://mmk.hu/szolgaltatasok/jogi_kepzesrol
6. Többféle jogosultságom van. Ilyen esetben hogyan kell teljesítenem a szükséges továbbképzési számot? 

A többes jogosultság továbbképzés szempontjából többféleképpen értelmezendő:
a) Lehet valakinek úgy több jogosultsága, hogy sem jogi, sem szakmai továbbképzési kötelezettség nem kötődik egyikhez sem (környezetvédelmi szakértők, vízvédelmi szakértők, közúti közlekedési szakértők, munkabiztonsági szakértők, közúti biztonsági auditorok)

b) Lehet, valakinek úgy több jogosultsága, hogy csak 5 évenkénti jogi továbbképzési kötelezettség kötődik hozzájuk (energetikai tanúsítók)
c) Lehet, valakinek úgy több jogosultsága, hogy évenkénti szakmai és 5 évenkénti jogi továbbképzés egyaránt kötődik hozzájuk (mindazoknak, akiknek mérnök kamarai tagsághoz kötött, és a 266/2013-as Kormányrendeletben szereplő tervezői és szakértői jogosultságuk, műszaki ellenőri, felelős műszaki vezetői jogosultságuk, vagy az MMK által kiadott Tanúsításuk van)

d) Lehet, valakinek úgy több jogosultsága, hogy egy szakterületen belül rendelkezik több jogosultsággal, amely továbbképzés szempontjából egynek számít (pld: VZ-TER, VZ-TEL és VZ-VKG), ehhez is kötődik éves szakmai és 5 éves jogi továbbképzési kötelezettség
e) Lehet, valakinek úgy több jogosultsága, hogy a fentiek keverékéből áll össze a jogosultsági köre.

Azoknak kell évente szakmai továbbképzésen részt venniük, akiknek mérnök kamarai tagsághoz kötött, és a 266/2013-as Kormányrendeletben szereplő jogosultságuk, vagy az MMK által kiadott Tanúsításuk, és/vagy nyilvántartásba vételhez kötött műszaki ellenőri, ill.  felelős műszaki vezetői jogosultságuk van. 
A rendelet elérhető itt:
http://njt.hu/cgi_bin/njt_doc.cgi?docid=161886
Fentieket részletezve:
Akiknek szerepel a jogosultságuk a 266/2013-as Kormányrendeletben, de csak bejelentéshez kötött a tevékenysége (pld: energetikai tanúsítók), nem kell évente szakmai továbbképzésen, csak 5 évente jogi (on-line) továbbképzésen részt venniük.
Akiknek pedig nem szerepel a jogosultságuk a 266/2013-as Kormányrendeletben, és más, a saját jogosultsági határozatán szereplő jogszabály sem írja elő számukra a szakmai és jogi továbbképzést, (bár a jogosultság kamarai tagsághoz, vagy nyilvántartásba vételhez kötött), azokra sem az évenkénti szakmai, sem az 5 évenkénti jogi továbbképzés nem vonatkozik (ilyenek például: környezetvédelmi szakértők, vízvédelmi szakértők, közúti közlekedési szakértők, munkabiztonsági szakértők).
(Vannak olyan jogosultságok is, amelyekre szintén vonatkozik a szakmai továbbképzési kötelezettség (pld: tűzvédelmi tervezők, közúti biztonsági auditorok, geodéziai tervezők és szakértők), de annak rendjét nem a 266/2013-as Kormányrendelet írja elő, hanem a saját szakterületi jogszabályuk.)
Amennyiben a szakmagyakorló több szakterületen is rendelkezik jogosultsággal, a szakmai továbbképzést akkor is évente 1 alkalommal kell teljesítenie, ügyelve arra, hogy egy-egy 5 éves ciklus alatt (az 5 éves ciklus kezdő időpontja a jogosultsági határozaton szereplő kiadási dátum) legalább egyszer minden szakterületére teljesíteni kell a szakmai továbbképzést. (példák: Akinek 2 szakterületi jogosultsága van, az szabadon választja meg, hogy az 5 év alatt a két szakterületi továbbképzésen hogyan vesz részt 4-1, vagy 3-2, vagy 2-3, vagy 1-4 arányban; akinek 6 féle jogosultsága van, annak minden évben különbözőre kell mennie, és lesz 1 olyan éve, amikor 2-félére). Fontos megjegyezni, hogy egyazon szakmai tagozathoz tartozó többféle jogosultság a továbbképzés szempontjából egyetlen jogosultságnak számít (pl. vízgazdálkodási szakterület esetében VZ-TER, VZ-TEL és VZ-VKG együttes jogosultságok birtoklása esetében évenként egyetlen továbbképzés teljesítendő tetszőleges témájú vízgazdálkodási szakmai képzéssel).
7. Mely szakmai előadások számítanak továbbképzésnek?

Csak a szakmai tagozatok által elfogadott és az országos kamara által közzétett (akkreditált) előadások számítanak továbbképzésnek.
8. Amennyiben nem teljesítettem a szükséges jogi vagy szakmai továbbképzést, azt lehet-e pótolni?

Jelenleg írott szabályozás nincs a szakmai továbbképzés pótlására, de él az a gyakorlat, hogy aki az előző évi szakmai továbbképzését elmulasztotta, annak az adott évben kettő szakmai továbbképzésen kell részt vennie (más területi kamarákhoz is elmehet) és az egyik képzésen való részvétele pótlásként kerül elfogadásra. Ezt a szándékát a területi kamara titkárságával közölnie kell.
Az elmulasztott jogi továbbképzés pótlására maximum 1 év áll rendelkezésre, azonban a pótlás teljesítéséig a szakmagyakorlás nem folytatható (felfüggesztésre kerül a jogi továbbképzés teljesítéséig).
9. Mi a következménye annak, ha nem teljesítettem határidőig a jogi vagy szakmai továbbképzést (pl. hanyagságból vagy rendkívüli akadályoztatásból adódóan), egy vagy több jogosultság esetében?

A továbbképzési kötelezettség (szakmai és/vagy jogi) elmulasztásának különböző jogkövetkezményei vannak:
a) A kamara titkára megtiltja a szakmagyakorlási tevékenység folytatását, amennyiben megállapítja a továbbképzési kötelezettség elmulasztását. A szakmagyakorlás folytatásának tiltása (határozat útján) a továbbképzés teljesítéséig, de legfeljebb egy évig tarthat.

b) A kamara titkára megtiltja a szakmagyakorlási tevékenység folytatását és ezzel egyidejűleg törli a tevékenységet folytató szakmagyakorlót a névjegyzékből, ha a továbbképzési kötelezettségét az egy év leteltét követően – azaz az a) pontban foglalt határidőig – sem teljesíti.

c) A b) pont szerinti névjegyzékből való törlés esetén, a jogosultság csak a továbbképzési kötelezettség igazolása után engedélyezhető ismételten. Ez esetben a jogosultsági kérelemhez minden, a jogszabály által előírt feltételt ismételten teljesíteni kell.
10. Több jogosultság esetén mely jogosultsághoz számít a továbbképzésen való részvétel?

Amennyiben a szakmagyakorló több szakterületen is rendelkezik jogosultsággal, úgy a szakmai továbbképzést évente 1 alkalommal kell teljesítenie, ügyelve arra, hogy egy-egy 5 éves ciklus alatt (az 5 éves ciklus kezdő időpontja a jogosultsági határozaton szereplő kiadási dátum) minden szakterületére teljesíteni kell legalább egyszer szakmai továbbképzést. (példák: Akinek 2 szakterületi jogosultsága van, az szabadon választja meg, hogy az 5 év alatt a két szakterületi továbbképzésen hogyan vesz részt 4-1, vagy 3-2, vagy 2-3, vagy 1-4 arányban; akinek 6 féle jogosultsága van, annak minden évben különbözőre kell mennie, és lesz 1 olyan éve, amikor 2-félére).
Ha a szakmagyakorló azonos szakterületen rendelkezik több jogosultsággal (pld: VZ-TER, VZ-TEL, VZ-VKG), az továbbképzés szempontjából egy szakmai továbbképzési kötelezettségnek számít.
11. Szüneteltetem, majd folytatom a szakmagyakorlást (pl. GYES, külföldi tartózkodás). Ilyen esetben milyen speciális szabályozás vonatkozik a továbbképzések teljesítésére?

Szüneteltetés alatt (melyet hivatalosan kell kérelmezni a területi kamaránál) szakmagyakorlási tevékenység nem végezhető, és nem kell eleget tenni a továbbképzési kötelezettségnek sem (a szüneteltetés idejével tehát meghosszabbodik az 5 év). A szakmagyakorlás folytatásakor – akkor is, ha az nem teljes év – minden évben részt kell venni a szakmai továbbképzésen.
12. Nem találok a szakmai tevékenységemnek megfelelő továbbképzési témát, vagy ami meg van hirdetve, korábban már részt vettem rajta. Mit tehetek?

Jelezni kell a szakcsoport vezető felé a problémát, aki továbbítja a Tagozat, és a KTT felé az észrevételt. Ha nincs másik területi kamaráknál sem megfelelő képzés, akkor a probléma csak a következő évre lesz megoldható, így olyan képzésre lesz kénytelen elmenni, amelyen egyszer már részt vett. 

(Az évente változó listákat úgy alakítják ki, hogy olyan választékot biztosítsanak, hogy a szakmagyakorlónak ne kelljen a továbbképzési időszak alatt többször ugyanabban a témakörben továbbképzésben részt vennie. Amennyiben szakmailag indokolt és igény mutatkozik rá lehetséges az adott évben tartott továbbképzési téma megtartása, és a következő évben történő aktualizált megismétlése.)
13. Ki és milyen módon határozza meg a szakmai továbbképzések témáját?

A szakmai tagozatok határozzák meg a témákat (a törzsanyagokat), és a hozzájuk tartozó előadókat.

A témajavaslatok meghatározásához tagozattól függően előzetesen bekérik a területi szakcsoportok véleményét. A szakcsoport vezető részére pedig minden szakmagyakorló megírhatja a javaslatát.
Az országos kamara által megalkotott szakmai továbbképzési rend értelmében az éves szakmai képzésben szereplő témákat úgy kell kiválasztani, hogy azok a tárgyévet megelőző továbbképzési időszakban kialakult, különösen fontossá vált, a szakmagyakorlók számára szükséges, általuk általában nem eléggé ismert újdonságok legyenek. Ajánlott, hogy a tudásfrissítést/pótlást szolgáló témák, és az új technológiák/információk/módszerek megismerését célzó témák aránya 2/3 : 1/3 legyen.

A szakmai tagozatoknak a témajavaslatokkal egyidejűleg meg kell adniuk az adott témakör törzsanyagának kidolgozására javasolt személyek adatait is.
14. Lehet-e szakmai vagy továbbképzési témát javasolni?

Igen, lehet. A helyi szakcsoporton keresztül, a téma elfogadása azonban az országos szakmai tagozat hatásköre.
15. Mennyibe kerülnek a továbbképzések? Függ-e a díj attól, hogy mikor és hol veszek részt rajta?

A szakmai továbbképzések díjának meghatározása a területi kamarák hatásköre. A díj meghatározásának alapja a Magyar Mérnöki Kamara Elnöksége által az adott évre meghatározott díj, amitől a területi kamara felfelé maximum 1/3-dal, lefelé korlátlanul eltérhet.

A Magyar Mérnöki Kamara Küldöttgyűlése a 2015. évben megvalósuló szakmai továbbképzések áfa nélküli díj alapját 7 500.- Ft-ban határozza meg.

Tehát az egyes területi kamaráknál – fenti szabályozás mértékéig – a díjak eltérhetnek, de 1 éven belül, egy adott kamaránál nem változik. 
A GYMSMMK-nál a szakmai továbbképzés díja jelenleg 10.000 Ft/fő. (Áfa-t nem kell fizetni)
16. Lehet-e a kötelezően előírtnál több továbbképzésen is részt venni egy előírt időszakban, és ez beszámítható-e más időszakra?

Igen, részt venni lehet, de nem számítható be más (későbbi) időszakra, és a további részvétel díjköteles is lehet.
17. Ha észrevételem, kritikám van az oktatás rendszerével, gyakorlatával, témáival kapcsolatban, hova fordulhatok, mik a lehetőségeim?

A helyi szakcsoporthoz, ill. a szakmai tagozathoz, vagy a megyei kamaránk honlapján indított Fórumon is közzétehető.
18. Mi a teendőm a továbbképzésen történt részvételem igazolólapjával?
Ha a területi kamara nyomtatott formátumú igazolólapot ad ki, azt meg kell őrizni, és a jogosultság meghosszabbításakor a helyi kamarához be kell adni, amennyiben azt az adminisztráció kéri. Kamaránk nem ad ki papír alapú igazolást; a jelenléti ív aláírása (és a továbbképzési díj befizetésének ellenőrzése) után az egységes informatikai rendszerben (IIR) rögzítésre kerül a teljesítés. 
19. Jogosultság megszerzéséhez kapcsolódik-e egyedi képzési/vizsgatételi feladat?

Igen. 
a) Jogosultsági vizsgát kell tennie a jogosultság megszerzése előtt annak a szakmagyakorlónak, aki energetikai tanúsítói jogosultságot szeretne.  
b) A többi jogosultság esetében a jogosultság kiadását követő egy éven belül a szakmagyakorlónak beszámolót kell tennie.
A jogosultsági vizsgát és a beszámolót az országos kamara szervezi és bonyolítja le. 

A jogosultsági vizsga és a beszámoló díja összesen 34 000 forint, amelyből az általános rész díja 17 000 forint, a szakterületi rész díja 17 000 forint. A jogosultsági vizsga és a beszámoló eredménytelenség esetén ismételhető (az első ismétlés ingyenes, ezt követően a jogosultsági vizsga díjával azonos).

A jogosultsági vizsga és a beszámoló általános és szakterületi részből áll. 

A jogosultsági vizsgára és a beszámolóra elektronikusan a vizsgát és beszámolót szervező országos kamaránál kell jelentkezni, elektronikusan:   http://mmk.hu/szolgaltatasok/vizsga
A beszámolási kötelezettség elmulasztása esetén jogosultságát a területi kamara titkára felfüggeszti mindaddig (de legfeljebb 1 évig), amíg annak eleget nem tesz, a felfüggesztés tényét pedig a közhiteles országos nyilvántartásban fel kell tüntetni. 

A felfüggesztési határidő elmulasztása esetén a titkár a szakmagyakorlási tevékenységet megtiltja – erről az építésfelügyeletet értesíti –, a nyilvántartásból pedig véglegesen törlődik a jogosultsága.

A szakmagyakorlás megtiltásának ideje alatt a szakmagyakorló az érintett szakterületen tevékenységet nem folytathat, megkezdett munkái vonatkozásában helyettesítéséről gondoskodnia kell.
A vizsgakérdések és a felkészülési segédletek az MMK honlapján és az alábbi linkeken elérhetőek:
http://mmk.hu/szolgaltatasok/vizsga/kerdesek
http://mmk.hu/szolgaltatasok/vizsga/felkeszulesi-segedletek

